ཞི་རྒོལ་ཆེན་མོ།
༢༠༠༩ ལོའི་ཟླ་ ༤ ཚེས་ ༢༡ ཉིན། སི་ཁྲོན་ཞིང་ཆེན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས། མཚན་མཐོང་ཆེ་བའི་ཆོས་ལུགས་ཀྱི་དབུ་ཁྲིད་པ་ཞིག་ལ་ཁྲིམས་གཅོད་བྱས་ཡོད་པ་རེད། ཁོང་ནི་ཕུར་བུ་ཚེ་རིང་རིན་པོ་ཆེ་ཡིན་ལ། སི་ཁྲོན་ཞིང་ཆེན་དཀས་མཛེས་བོད་རིགས་རང་སྐྱོང་ཁུལ་དཀར་མཛེས་རྫོང་གི་བཙུན་དགོན་སྤང་རི་སྣ་དགོན་པ་དང་གཡར་སྟེང་དགོན་པ་གཉིས་ཀྱི་དགོན་བདག་ཡིན་པ་དང༌། སྤང་རི་སྣ་སྒཻར་གྱི་རྒན་གསོ་ཁང་གི་འགན་འཛིན་ཡང་ཡིན། ཁོང་ལ་སྤང་རི་སྣ་རིན་པོ་ཆེ་ཟེར་ཡང་ཕུར་བུ་རིན་པོ་ཆེའང་ཟེར། ༢༠༠༨ལོའི་ཟླ་༥ཚེས་༡༩ཉིན་གྱི་ཞོགས་པ་ཆུ་ཚོད་དྲུག་པའི་ཐོག། དམག་མི་དང་ཉེན་རྟོགས་པ་གཅིག་སྟོང་ལྷག་གིས་ཕུར་བུ་ཚེ་རིང་རིན་པོ་ཆེའི་དཀར་མཛེས་རྫོང་དུ་ཡོད་པའི་བཞུགས་ཤག་མཐའ་སྐོར་བྱས་ཏེ། རིན་པོ་ཆེའི་བཞུགས་ཤག་དུ་ཧམ་འཛུལ་གྱིས་རིན་པོ་ཆེ་འཛིན་བཟུང་བྱས་ཡོད་པ་མ་ཟད། ཁང་པའང་སྔོག་བཤེར་བྱས་ཡོད་པ་རེད། དུས་མཚུངས་དུ་སྤང་རི་སྣ་དགོན་པ་དང གཡར་སྟེང་དགོན་པ་གཉིས་ཀྱང་དམག་མི་དང་ཉེན་རྟོགས་པ་གཉིས་སྟོང་ལྷག་གིས་མཐའ་སྐོར་དམ་འཛིན་བྱས་ཡོད་པ་རེད། ཉིན་དེར། དཀར་མཛེས་རྫོང་གི་ཁ་པར་དང་དྲ་གནས་སོགས་བརྡ་འཕྲིན་བརྒྱུད་ལམ་དང་འགྲིམ་འགྲུལ་ཚང་མ་བཀག་བསྡོམས་བྱས་ཡོད། ས་གནས་གཞུང་ནས་རིན་པོ་ཆེའི་བཞགས་ཤག་སྔོག་བཤེར་སྐབས་སུ། མེ་མདའ་ཆུང་བ་གཅིག་དང་མདེའུ་བརྒྱ་ལྷག་ཕྱིར་བཏོན་སོང་ཞེས་བརྗོད་དེ༌། ཕུར་བུ་ཚེ་རིང་རིན་པོ་ཆེ་ལ་ཁྲིམས་འགལ་གྱི་མེ་མདའ་ཉར་བའི་ཉེས་མིང་བཙུགས་པ་རེད། དེ་དང་དུས་མཚུངས་སུ། ས་གནས་གཞུང་ནས་ད་དུང་ཕུར་བུ་ཚེ་རིང་རིན་པོ་ཆེ་ལ་གོ་མིང་བེད་སྤྱོད་ཀྱིས་ས་ཞིང་བཙན་བཟུང་དང་དཔྱ་ཁྲལ་སྐུང་ཆད་ཀྱི་ཉེས་མིང་ཡང་བཙུགས་ཡོད་པ་དང༌། ཁོ་ཚོས་རིན་པོ་ཆེ་ནས་རྒན་གསོ་ཁང་གི་འགན་འཛིན་གྱི་མིང་ཐོག་ནས་རྒན་གསོ་ཁང་གི་ས་ཞིང་གི་བདག་དབང་དང་ཁང་པའི་བདག་དབང་བཙན་བཟུང་བྱས་ཡོད་པ་བརྗོད་ཀྱི་ཡོད་པ་རེད། ༢༠༠༩ལོའི་ཟླ་༤ཚེས་༡༦ཉིན། དར་རྩེ་མདོ་མི་དམངས་ཁྲིམས་ཁང་གིས་ཁྱབ་བསྒྲགས་ཤིག་སྤེལ་ཡོད་པའི་ནང༌། སྤྱི་ལོ་༢༠༠༩ལོའོ་ཟླ་༤ཚེས་༢༡ཉིན་གྱི་ཞོགས་ཀ་ཆུ་ཚོད་དགུ་བའི་ཐོག་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་ཕུར་བུ་ཚེ་རིང་གིས་གོ་མིང་བེད་སྤྱོད་ཀྱིས་ས་ཞིང་བཙན་བཟུང་དང་ཁྲིམས་འགལ་གྱིས་མེ་མདའ་ཉར་བའི་གྱོད་གཞི་འདི་ཡོངས་བསྒྲགས་ཁྲིམས་གཅོད་བྱེད་རྒྱུ་ཡིན་ཞེས་བཀོད་ཡོད་འདུག། ཕུར་བུ་ཚེ་རིང་རིན་པོ་ཆེའི་ནང་མིས་པེ་ཅིང་ནས་ཁྲིམས་རྩོད་པ་གཉིས་གདན་འདྲེན་ཞུས་ཏེ༌། རིན་པོ་ཆེ་ལ་ཉེས་མེད་དག་འབུད་བྱེད་དུ་བཅུག ཁྲིམས་རྩོད་པ་ཁོང་གཉིས་ནི་སྐད་གྲགས་ཆེ་པའི་ཁྲིམས་རྩོད་པ་ལི་ཧཕང་ཕིངཔེ་ཅིང་རའེ་ཧཕོང་ཁྲིམས་རྩོད་པའི་ལས་དོན་ཁངདང་ཅང་ཐན་ཡོང་པེ་ཅིང་ཀའོ་པོ་ལུང་ཧྭ་ཁྲིམས་རྩོད་པའི་ལས་དོན་ཁང་ཡིན་ལ། ཁྲིམས་རྩོད་པ་ཅང་ཐན་ཡོང་ གིས་ན་ནིང་སྤྱི་༤ཚེས་༡༡ཉིན། རྒྱ་ནག་གི་ཁྲིམས་རྩོད་པ ༢༡ དང་མཉམ་དུ་མཚན་རྟགས་བཀོད་པའི་ཁྱབ་བསྒྲགས་ཤིག་སྤེལ་ཏེ་རྒྱ་གཞུང་གིས་འཛིན་བཟུང་བྱས་པའི་བོད་མི་རྣམས་ལ་ངོ་ཚབ་དང་དག་འབུད་སོགས་ཁྲིམས་ལུགས་ཀྱི་ཞབས་འདེགས་ཞུ་རྒྱུ་ཡིན་པ་ཡོངས་བསྒྲགས་གནང་ཡོད་པ་རེད། འོན་ཀྱང་དེའི་རྗེས་སུ་རྒྱ་གཞུང་གིས་ཁྲིམས་རྩོད་པ་ ༢༡ ལ་བོད་ཀྱི་གནད་དོན་ནང་ཐེ་ཇུས་བྱེད་མི་ཆོག་པའི་ཉེན་བརྡ་བཏང་ཡོད་པ་མ་ཟད། ད་དུང་ཁོང་ཚོ་དཀའ་ངལ་མང་པོ་བཟོས་ཡོད་པ་རེད། ད་ཐེངས་ཁྲིམས་རྩོད་པ་ལི་ཧཕང་ཕིང་དང་ཅང་ཐན་ཡོང་གཉིས་ཀྱིས་ཕུར་བུ་ཚེ་རིང་རིན་པོ་ཆེ་ལ་ཉེས་མེད་དག་འབུད་བྱེད་ཀྱི་ཡོད་ལ། འདི་ནི་ན་ནིང་བོད་ཀྱི་དོན་རྐྱེན་བྱུང་རྗེས་རྒྱ་གཞུང་གིས་ཆེད་མངག་བྱས་པ་མ་ཡིན་པའི་ཁྲིམས་རྩོད་པ་ཐོག་མ་དེ་ཡིན་པས། དོན་སྙིང་ཧ་ཅང་ཆེན་པོ་ལྡན་ཡོད། ཁྲིམས་གཅོད་བྱེད་པའི་ཉིན་མོར། དཀར་མཛེས་རྫོང་གི་གྲྭ་བཙུན་བོད་རིགས་རྣམས༌། དར་རྩེ་མདོ་ལ་ངོ་རྒོལ་བྱེད་པར་ཡོང་བར་སྔོན་འགོག་བྱེད་ཆེད། དཀར་མཛེས་ཁུལ་གནས་ཡུལ་དར་རྩེ་མདོའི་ཁྲིམས་ཁང་ཉེ་འགྲམ་ལ་འགྲིམ་འགྲུལ་བཀག་བསྡོམས་བྱས་ཡོད་པ་དང༌། ཉེན་རྟོགས་པའི་རླངས་འཁོར་དང་ཉེན་རྟོགས་པ་ས་ཆ་གང་སར་བཀྲམ་ཡོད། དེ་བཞིན་དར་རྩེ་མདོའི་འགྲོ་ལམ་ཚང་མའི་སོ་ཁང་ཤུགས་སྣོན་རྒྱབ་ཡོད་པ་རེད། ཕུར་བུ་ཚེ་རིང་རིན་པོ་ཆེ་ཁྲིམས་སར་བཅར་པའི་སྐབས་སུ། གྲྭ་ཆས་གྱོན་ཡོད་པ་དང༌། ཁོང་གི་སྐུ་ཟླ་དང་བུ་སོགས་ནང་མི་སྤུན་ཟླ་བདུན་ཟུར་ཉན་དུ་ཞུགས་ཡོད། ཕུར་བུ་ཚེ་རིང་རིན་པོ་ཆེ་ནས་རྒྱ་སྐད་ཐོག་ཁོང་ལ་ནག་ཉེས་གཉིས་སྐྱོན་འཛུགས་བྱས་པ་ངོས་ལེན་བྱས་མེད་པ་དང༌། ལྷག་པར་དུ་ཁོང་གི་བཞུགས་ཤག་ནས་མེ་མདའ་ཐོན་ཚུལ་ནི་དེ་བས་མ་ཉེས་ཁག་གཡོགས་བྱས་པ་རེད་ཅེས་ནན་པོ་གསུང་གནང་ཡོད་པ་རེད། དེ་ཡང་ཁྲིམས་ཁང་གི་ངོས་ནས་ཀྱང་མེ་མདའ་ཡོང་ཁུངས་ལ་མཛུབ་རིས་དབྱེ་འབྱེད་བྱས་མེད་པ་རེད། ཁྲིམས་རྩོད་པ་གཉིས་ནས་བརྟག་དཔྱད་བྱས་པ་བརྒྱུད་ཕུར་བུ་ཚེ་རིང་རིན་པོ་ཆེ་ལ་སྐྱོན་འཛུགས་བྱས་པའི་ཉེས་འཛུགས་དཔང་འཕེར་མེད་པ་དང༌། མ་ཟད་ཕུར་བུ་ཚེ་རིང་རིན་པོ་ཆེར་ཉིན་མཚན་བཞི་ལ་ཚ་འདྲི་བྱས་ནས་ངོས་ལེན་ཞུ་རུ་འཇུག་པ་དེ་ཁྲིམས་འགལ་ཡིན་པ་ནན་བརྗོད་བྱས་ཡོད་པ་རེད། མཐར་ཕུར་བུ་ཚེ་རིང་རིན་པོ་ཆེ་ལ་འཕྲལ་དུ་ཁྲིམས་ཐག་གཅོད་མེད་པར། དུས་ཚེས་གཞན་ཞིག་ནས་ཁྲིམས་ཆད་གཅོད་རྒྱུ་ཡིན་པ་ཐག་གཅོད་བྱས་པ་དང། རྒྱ་གཞུང་ནང་ཁུལ་གྱིས་གང་ལྟར་ཀྱང་ཕུར་བུ་ཚེ་རིང་རིན་པོ་ཆེ་ལ་ཁྲིམས་ཆད་གཅོད་རྒྱུ་ཡིན་པའི་ཐག་གཅོད་བྱས་ཟིན་ཡོད་པ་རེད། ཕུར་བུ་ཚེ་རིང་རིན་པོ་ཆེ་འཛིན་བཟུང་བྱས་པ་དེ། སྤྱི་ལོ་༢༠༠༨ལོའི་ཟླ་༥ཚེས་༡༤ཉིན་བུ་རམ་སྣ་དགོན་པ་དང་གཡར་སྟེང་དགོན་པའི་བཙུན་མ་བརྒྱད་ཅུ་ལྷག་གིས༌། དགོན་པའི་ནང་རྒྱས་གཅེས་རང་ལུགས་ཀྱི་སློབ་གསོའི་ལས་འགུལ་སྤེལ་བར་ངོ་རྒོལ་བྱས་པ་དང༌།་ ཏཱ་ལའི་བླ་མ་མཆོག་ལ་སྐྱོན་བརྗོད་གྱི་ཡིག་ཆའི་ཐོག་མཚན་རྟགས་བཀོད་མེད་པ། དེ་བཞིན་དཀར་མཛེས་རྫོང་ཐོག་ཏུ་ཞི་བའི་ཁྲོམ་སྐོར་ལ་ཕྱིན་པ་སོགས་དང་འབྲེལ་བ་ཡོད་པ་དང༌། བཙུན་མ་རྣམས་ཀྱིས་ཁྲོམ་ལམ་ནས་སྐད་འབོད་དང་བསྒྲགས་ཡིག་བཀྲམ་པའི་བྱེད་སྟངས་དེ་ནི་ཞི་བའི་ངོ་རྒོལ་ཁོ་ན་ཡིན་ལ།་ འོན་ཀྱང་རྒྱ་གཞུང་གིས་དམག་མི་དང་ཉེན་རྟོགས་པ༌། དམིགས་གསལ་ཉེན་རྟོགས་པ། སྤྱི་བདེ་མི་སྣ་སྟོང་ཕྲག་ཁ་ཤས་མངག་མཏོང་བྱས་ཏེ་ཁོང་ཚོ་མཐའ་སྐོར་བྱས་པ་དང༌། བཙུན་མ་ཚང་མར་རང་ས་ནས་ཉེན་རྟོགས་པ་དང་དམག་མིས་ཉེས་རྡུང་དྲག་པོ་བཏང་པ་དང་འཛིན་བཟུང་བྱས་ཡོད་པ་རེད། ཉིན་དེ་ནས་བཟུང༌། རྫོང་ཐོག་ཏུ་བཞུགས་ཡོད་པའི་ཕུར་བུ་ཚེ་རིང་རིན་པོ་ཆེར་རྗེས་འདེད་ལྟ་ཞིབ་བྱས༌། རྒྱ་གཞུང་གིས་བཙུན་མས་ཞི་རྒོལ་ནི་ཕུར་བུ་ཚེ་རིང་རིན་པོ་ཆེ་ནས་བཀོད་གཏོང་བྱས་པར་ངོས་འཛིན་བྱེད་ཀྱི་ཡོད་པ་རེད། དོན་གྱིས་ཞི་རྒོལ་འདིབཙུན་མ་རྣམས་ཀྱིས་རང་འགུལ་གྱི་ངོས་ནས་སྤེལ་བ་ཞིག་ཡིན་ལ། བཙུན་མ་ ༨༠ ལྷག་གིས་ཞི་བའི་ཁྲོམ་སྐོར་བྱས་པ་དེ་སི་ཁྲོན་བོད་ཁུལ་གྱི་ངོ་རྒོལ་གྱི་དོན་རྐྱེན་ཆེ་གྲས་ཡིན་སྟབས། རྒྱ་གཞུང་གིས་སི་ཁྲོན་བོད་ཁུལ་གྱི་གྲྭ་བཙུན་བོད་རིགས་ཚོ་ལ་འཇིགས་སྐུལ་བྱེད་ཆེད། ཕུར་བུ་ཚེ་རིང་རིན་པོ་ཆེ་ནི་སི་ཁྲོན་བོད་ཁུལ་གྱི་བརྟན་འཇགས་ལ་གནོད་པའི་རྒྱུ་རྐྱེན་གཙོ་བོར་ངོས་འཛིན་བྱས་ཏེ་ངེས་པར་དུ་མེད་པ་བཟོ་དགོས་པ་ཞིག་ཆགས་བསྡད་ཡོད་པ་རེད། ཕུར་བུ་ཚེ་རིང་རིན་པོ་ཆེ་སྤྱི་ལོ་༡༩༥༧ལོའི་ཟླ་༡ཚེས་༢ཉིན་སྐུ་འཁྲུངས་པ་དང༌། ཟླ་བ་བརྒྱད་ཀྱི་རྗེས་སུ་བུ་རམ་དགོན་པའི་བུ་རམ་རིན་པོ་ཆེ་སྐུ་ཕྲེང་བཞི་བར་ངོས་འཛིན་གནང་བ་དང༌། ༡༩༥༨ནས་༡༩༧༨དབར། ཆོས་སྒོ་རྒྱབ་པ་དང་དགོན་པ་གཏོར་བཤིག་བྱས་རྐྱེན། ཁོང་གིས་དམངས་ཁྲོད་ནས་འབྲོག་ལས་བྱས། ༡༩༧༨ལོ་ཆོས་སྒོ་ཕྱེ་བ་དང་མཉམ་དུ་ཁོང་གི་བླ་མའི་གོ་མིང་ཡང་བསྐྱར་གསོ་བྱུང་ཡོད། ༡༩༩༢ལོར་པེ་ཅིང་གི་ཀྲུང་གོའི་ཆེས་མཐོའི་ནང་བསྟན་སློབ་གྲྭ་ནས་ལོ་གཉིས་ལ་སློབ་གཉེར་གནང་པ་དང༌། སྐབས་དེར་ཁོང་གིས་ལོ་ན་ཆུང་པའི་སྐབས་སུ་ངལ་རྩོལ་དཀའ་ལས་རྒྱབ་ནས་ཉར་གསོག་བྱས་པའི་དངུལ་གྱིས༌། ལོ་བཅུ་ཕྲག་རིང་འབད་བརྩོན་བྱས་པ་བརྒྱུད་སྤང་རི་སྣ་དགོན་པ་བསྐྱར་སྐྲུན་བྱས་ཡོད་པ་མ་ཟད། ༡༩༩༥ལོ་ད་དུང་སྤང་རི་སྣ་རྒན་གསོ་ཁང་ཡང་གསར་འཛུགས་བྱས་ཡོད་པ་དང་རྒན་འཁོགས་ཉི་ཤུ་ལྷག་བྱམས་སྐྱོང་བྱས་ཡོད། ཁོང་གིས་ད་དུང་དྭ་ཕྲུག་དང་དབང་པོ་སྐྱོན་ཅན་གྱི་བུ་གུ་མང་པོ་གསོ་སྐྱོང་བྱེད་ཀྱིཡོད་པ་དང་ཁྱིམ་ཚང་དབུལ་པོའི་བུ་གུ་སློབ་གྲྭ་འགྲོ་རྒྱུའི་གོ་སྐབས་ཀྱང་མཁོ་སྤྲོད་གནང་གི་ཡོད་པས། ས་གནས་རང་གི་མང་ཚོགས་ནང་མཚན་སྙན་ཆེན་པོ་ཡོད་པ་དང༌། མི་ཚང་མས་གུས་ཞབས་ཆེན་པོ་བྱེད་སའི་ཆོས་ལུགས་ཀྱི་དབུ་ཁྲིད་པ་ཞིག་ཡིན། རྒྱ་ནག་ནང་ཁུལ་དུ་ཕུར་བུ་ཚེ་རིང་རིན་པོ་ཆེ་ལ་རྒྱ་རིགས་སློབ་མ་མང་པོ་ཡོད་ལ། ཁོང་ཚོས་སྤང་རི་སྣ་རྒན་གསོ་ཁང་ལ་དྲ་རྒྱ་ཞིག་ཀྱང་བཟོས་ཡོད་པ་རེད། ཕུར་བུ་ཚེ་རིང་རིན་པོ་ཆེ་ཁོང་ད་དུང་དཀར་མཛེས་རྫོང་མི་དམངས་སྲིད་གྲོས་ཀྱི་རྒྱུན་ལས་དང༌། དཀར་མཛེས་ཁུལ་མི་དམངས་སྲིད་གྲོས་ཀྱི་འཐུས་མི་ཡིན་ལ། ཁོང་འཛིན་བཟུང་བྱས་རྗེས་གོ་གནས་དེ་དག་མེད་པ་བཟོས་པ་རེད། དགུང་ལོ་༥༢ཕེབས་པའི་ཕུར་བུ་ཚེ་རིང་རིན་པོ་ཆེ་འཛིན་བཟུང་བྱས་རྗེས། བྲག་འགོ་རྫོང་གི་བཙོན་ཁང་དུ་བཅུག་སྟེ་ཉིན་མཚན་བཞིར་ལྕགས་ཀྱི་སྒྲོམ་སྐྱོར་ཐོག་བཀྱིག་པ་དང༌། ཉེན་རྟོགས་པ་གཉིས་ཀྱིས་རེས་མོས་ཀྱིས་ལྟ་སྲུང་གིས་གཉིད་ཉལ་མི་འཇུག་པ་དང༌། ད་དུང་གལ་སྲིད་ཁྲིམས་འགལ་གྱིས་མེ་མདའ་ཉར་བ་ཁས་ལེན་མ་བྱས་ན། ཁོང་གི་སྐུ་ཟླ་དང་བུ་གུ་སོགས་འཛིན་བཟུང་བྱེད་རྒྱུ་ཡིན་པའི་འཇིགས་སྐུལ་ཡང་བྱས་ཡོད་པ་རེད། འོན་ཀྱང་ཁོང་གི་ནང་མི་ཚང་མས་སྒེར་ངོས་ནས་ལྐོག་ཏུ་མེ་མདའ་ཉར་བ་ཁས་ལེན་བྱས་མེད་ལ། ཁོང་ཚོས་འདི་ནི་མ་ཉེས་ཁག་གཡོགས་བྱས་པར་ངོས་འཛིན་བྱེད་ཀྱི་ཡོད་པ་དང༌། ཕུར་བུ་ཚེ་རིང་རིན་པོ་ཆེ་ཁྲིམས་སར་བཅར་པའི་སྐབས་སུའང་འགག་ལན་སློག་ཡོད་པ་རེད། དེ་ཡང་རྒན་གསོ་ཁང་བཙུགས་ནས་ལོ་དགུ་རིང་དུ། རྒན་འཁོགས་ཉི་ཤུ་ལྷག་བྱམས་སྐྱོང་གནང་མཁན་ཚང་མ་སྤང་རི་སྣ་དགོན་པའི་བཙུན་མ་ཡིན་ལ། འཚོ་རྟེན་ཡོང་ཁོངས་ཚང་མ་ཕུར་བུ་ཚེ་རིང་རིན་པོ་ཆེ་ནས་འགན་ལེན་གནང་གི་ཡོད། རྒན་གསོ་ཁང་འདི་ཐོག་མར་སྤང་རི་སྣ་དགོན་པའི་ཁང་རྙིང་ཞིག་ཏུ་བཙུགས་ཡོད། ཁང་པ་འདི་དུས་ཡུན་རིང་པོར་བསྐྱར་སྐྲུན་མ་བྱས་པ་དང་ས་ཐག་རིང་པོ་ཡོད་ལ། ཕུར་བུ་ཚེ་རིང་རིན་པོ་ཆེ་ནས་རྒན་འཁོགས་རྣམས་ཀྱི་འཚོ་བ་དང་སྡོད་གནས་སོགས་ཡག་པོ་ཡོང་ཆེད། རྒན་གསོ་ཁང་འདི་རྫོང་ཐོག་དུ་གནས་སྤོས་བྱས་ཡོད་པ་རེད། རྒན་གསོ་ཁང་གསར་བ་འདི་འཛུགས་སྐྲུན་བྱེད་ཆེད༌། ཕུར་བུ་ཚེ་རིང་རིན་པོ་ཆེ་ནས་རང་ཉིད་ཀྱི་སྡོད་ཁང་དང་ཅ་དངོས། དེ་བཞིན་ནང་མིའི་རྒྱན་ཆ་སོགས་བཙོངས་ཏེ༌། ཁྱོན་རྒྱ་སྒོ་ཁྲི་ ༡༨༠ དང་དེ་བཞིན་ཞལ་འདེབས་རགས་པའི་སྒོར་ཁྲི་ ༡༠ སོགས་ཀྱི་མ་རྩ་བྱས་ནས། སྤྱི་ལོ་༢༠༠༥ལོར་རྒན་གསོ་ཁང་གསར་འཛུགས་བྱས་པ་རེད། རྒྱ་གཞུང་གིས་ཕུར་བུ་ཚེ་རིང་རིན་པོ་ཆེ་ལ་ས་ཞིང་བཙན་འཟུང་དང་དཔྱ་ཁྲལ་སྐུང་ཆད་ཀྱི་ཉེས་མིང་བཙུགས་པ་དེ་ནི། དཔལ་འབྱོར་ཐོག་རིན་པོ་ཆེའི་མཚན་སྙན་ལ་དྲི་ངལ་བྲོ་བ་བཟོ་གི་ཡོད་པ་རེད། ཕུར་བུ་ཚེ་རིང་རིན་པོ་ཆེ་འཛིན་བཟུང་བྱས་པ་དེས། ས་གནས་རང་གི་བོད་རིགས་ཁྲོད་ཁོང་ཁྲོ་ཆེན་པོ་བསླངས་ཡོད་པ་རེད། ༢༠༠༨ལོའི་ཟླ་༥ཚེས་༡༨ཉིན་གྱི་ཞོགས་པ། གྲྭ་བཙུན་མང་ཚོགས་མང་པོ་ཞིག་གིས་དཀར་མཛེས་རྫོང་ཐོག་ནས་ངོ་རྒོལ་ཁྲོམ་སྐོར་བྱས་ཏེ། ཕུར་བུ་ཚེ་རིང་རིན་པོ་ཆེན་གློད་འགྲོལ་གཏོང་དགོས་པའི་རེ་འབོད་ཞུས་པའི་སྐབས་སུ། དམག་མི་དང་ཉེན་རྟོགས་པས་ཉེས་རྡུང་དྲག་པོ་བཏང་པ་དང་འཛིན་བཟུང་བྱས་ཡོད་པ་རེད། རྒན་གསོ་ཁང་གི་རྒན་འཁོགས་རྣམས་ཀྱང་ངོ་རྒོལ་ཁྲོམ་སྐོར་ལ་འགྲོ་རྩིས་བྱེད་པའི་སྐབས་སུ། དམག་མི་དང་ཉེན་རྟོགས་པས་རྒན་གསོ་ཁང་མཐའ་སྐོར་བྱས། ༢༠༠༨ལོའི་ཟླ་༦ཚེས་༡༨ཉིན། གཡར་སྟེང་དགོན་པའི་བཙུན་མ་གསུམ་དཀར་མཛེས་རྫོང་ཐོག་ཏུ་ཕྱིན་ཏེ་ཕུར་བུ་ཚེ་རིང་རིན་པོ་ཆེ་མྱུར་དུ་གློད་འགྲོལ་གཏོང་དགོས་པའི་རེ་འབོད་ཞུས་པའི་སྐབས་སུ་འཛིན་བཟུང་བྱས་ཡོད་པ་རེད། དེ་བཞིན་དཀར་མཛེས་རྫོང་ཁོངས་ཀྱི་ཁམས་དམར་དགོན་པ་དང༌། བེ་རི་དགོན་པ། བྲག་དཀར་བཙུན་དགོན་སོགས་དང་ཉེ་འཁོར་གྲོང་ཚོའི་གྲྭ་བཙུན་མང་ཚོགས་ཀྱིས་མུ་མཐུད་དེ་ཞི་བའི་ཁྲོམ་སྐོར་བྱས་ཏེ། ཕུར་བུ་ཚེ་རིང་རིན་པོ་ཆེ་གློད་འགྲོལ་གཏོང་དགོས་པའི་རེ་འབོད་ཞུས་ཡོད་པ་རེད། འོན་ཀྱང་ཚང་མར་དམག་མི་དང་ཉེན་རྟོགས་པས་ཉེས་རྡུང་དང་འཛིན་བཟུང་བྱས་ཡོད། ༢༠༠༨ལོའི་ཟླ་༦ཚེས་༢༢ཉིན་མོར་དཀར་མཛེས་རྫོང་ཁོངས་ནས་སྐྱ་སེར་མང་ཚོགས་བཅུ་བཞི་འཛིན་བཟུང་བྱས་ཡོད་པ་རེད། དེ་སྔོན་བུ་རམ་སྣ་དགོན་པ་ལ་བཙུན་མ་ ༩༨ ཡོད་ལ། དེང་སྐབས་ ༢༨ ལས་ལྷག་མེད། གཡར་སྟེང་དགོན་པར་བཙུན་མ་ ༦༠ ཡོད་པའི་ནང་ནས་ད་ཆ་ ༦ ལས་ལྷག་མེད་པ་རེད། ན་ནིང་སྤྱི་ཟླ་༥བའི་ནང་ཞི་རྒོལ་བྱས་པ་ནས་བཟུང༌། དགོན་པ་དེ་གཉིས་ཀྱི་བཙུན་མ་ ༡༢ ལ་ཁྲིམས་ཆད་བཅད་ཟིན་པ་དང༌། ཁྲིམས་ཆད་ཀྱི་དུས་ཡུན་ལོ་གཅིག་དང་ཕྱེད་ཀ་ནས་གསུམ་བར་ཡིན། ཁྲིམས་ཆད་བཅད་དགོས་པའི་ཉེས་མིང་མི་གསལ་ཞིང༌། ཚང་མར་ཁྲིམས་རྩོད་པ་མེད་པ་གསང་བའི་སྒོ་ནས་ཁྲིམས་གཅོད་བྱས་འདུག མིག་སྔ་ད་དུང་བཙུན་མ་དྲུག་ལ་ཁྲིམས་ཆད་གཅོད་རྒྱུ་དང༌། བཙུན་མ་ ༦༠ ལྷག་ཁག་ཐེག་པ་བཙལ་ནས་ཞུ་བ་ལེན་རྒྱུ་བསྒུགས་བསྡད་ཡོད་པ་དང་དགོན་ནང་དུ་ཕེབས་ཆོག་གི་མེད། སྤྱི་ཟླ་༤ཚེས་༢༢ཉིན་ས་གནས་རང་ནས་གནས་ཚུལ་ཐོན་གསལ་ལ། རྒྱ་གཞུང་གིས་སྤྱི་ཟླ་༤ཚེས་༢༨ཉིན་གྱི་ཞོགས་ཀ་ཆུ་ཚོད་དགུ་བའི་ཐོག་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་ཕུར་བུ་ཚེ་རིང་རིན་པོ་ཆེ་ལ་ཁྲིམས་གཅོད་བྱེད་རྒྱུ་ཡིན་པ་གཏན་འཁེལ་བྱས་ཡོད། ཁྲིམས་རྩོད་པ་ནས་བརྗོད་དོན་ལ། གལ་སྲིད་ནག་ཉེས་གཏན་འཁེལ་བྱས་ཏེ་ནག་ཉེས་གཉིས་ལ་མཉམ་དུ་ཁྲིམས་ཆད་བཅད་པ་ཡིན་ན། ཕུར་བུ་ཚེ་རིང་རིན་པོ་ཆེ་ལ་ཉུང་མཐའ་ལོ་བཞི་ནས་ལྔ་དང༌། ཁྲིམས་ཆད་ནན་པོ་བཅད་ན་ལོ་བཅོ་ལྔའི་ཁྲིམས་ཆད་གཅོད་སྲིད་ཀྱི་རེད་ཅེས་བཤད་ཀྱི་ཡོད། འདི་ནི་ན་ནིང་བོད་ཀྱི་དོན་རྐྱེན་བྱུང་བ་ནས་བཟུང༌། ཆོས་ལུགས་ཀྱི་དབུ་ཁྲིད་པ་ཞིག་ལ་ཁྲིམས་ཆད་ལྗིད་པོ་བཅད་པ་ཐོག་མ་དེ་ཡིན་པ་དང༌། སི་ཁྲོན་བོད་ཁུལ་གྱི་མཚན་སྙན་ཆེ་བའི་ཆོས་ལུགས་ཀྱི་དབུ་ཁྲིད་ཅིག་འཛིན་བཟུང་བྱས་པ་དེས། ཁྲོན་བོད་ས་ཁུལ་ལ་གཡོ་འགུལ་ཧ་ཅང་ཆེན་པོ་ཐེབས་ཡོད་པ་དང༌། ཆོས་ལུགས་ཀྱི་དབུ་ཁྲིད་པ་དེ་ལ་ཁྲིམས་ཆད་བཅད་པ་འདི་ནི་མ་འོངས་པའི་མི་སེམས་བརྟན་པོ་མི་ཡོང་བ་དང་གནས་བབས་བརྟན་པོ་མི་ཡོང་བའི་རྒྱུ་རྐྱེན་གཙོ་བོ་ཆགས་སྲིད་པས། གསར་འགྱུར་རྒྱུད་ལམ་ཁག་དང་འགྲོ་བ་མིའི་ཐོང་ཐང་གི་ཚོགས་པ་ཁག་ནས་ཕུར་བུ་ཚེ་རིང་རིན་པོ་ཆེ་ལ་ཐུགས་ཁུར་གནང་རྒྱུ་དང་རྒྱབ་སྐྱོར་གནང་རྒྱུའི་རེ་འབོད་ཞུ་གི་ཡོད་ལ། རྒྱ་གཞུང་གི་འབྲེལ་ཡོད་ལས་ཁུངས་ནས་ཀྱང་ཁྲིམས་ལུགས་གཞིར་བཟུང་གིས་ཐག་གཅོད་གནང་སྟེ། ནག་མེད་ཉེས་འགེབས་ཀྱིས་ལོ་གཅིག་ལྷག་བཙོན་འཇུག་བྱས་པའི་ཕུར་བུ་ཚེ་རིང་རིན་པོ་ཆེ་གློད་འགྲོལ་གཏོང་རྒྱུའི་རེ་འབོད་ཞུ་གི་ཡོད་པ་རེད། དེ་ལྟ་ན་ཡང་རྒྱ་ནག་གཞུང་གིས་སྦྲུལ་གསོད་པར་སྦྲུལ་མགོ་རྫོག་རྒྱུའི་ངན་ཇུས་སྔ་ས་ནས་ཡོད་པ་དེ། ཆེན་ས་ནས་༸གོང་ས་སྐྱབས་མགོན་ཆེན་པོ་དང་། པཎ་ཆེན་ཐམས་ཅད་མཁྱེན་པ་མན་ཆད་ལ་བེད་སྤྱོད་བཏང་དང་གཏོང་རྩིས་ཀྱི་འཆར་གཞི་ཨང་གསར་ལྡན་པ་ཡོད་པ་བཤད་མ་དགོས་པ་ཞིག་རེད། བོད་ས་གནས་ཀྱི་བླ་སྤྲུལ་དགེ་བཤེས་དང་མཁས་པའི་མི་སྣ། ཀུན་གྱིས་བཀུར་བ་དང་བརྩི་བའི་མི་སྣ་དམིགས་བསལ་བ་སུ་ཞིག་འབུར་དུ་འཐོན་ནའང་རྒྱ་ནག་གཞུང་གིས་མི་སྣ་དེ་རིགས་ལ་འཆར་གཞི་ལྡན་པའི་སྒོ་ནས་རྩ་མེད་གཏོང་རྒྱུ་དང༌། ཡང་ན་འབུར་འཇོམས་དང༌གནོན་ཤུགས་གང་འོས་ཀྱིས། མ་ཉེས་ཁ་གཡོག་དང་། ནག་མེད་ཉེས་འགེལ། བཙོན་འཇུག་ཁྲིམས་ཆད། ཉེས་རྡུང་མབར་གཅོད་སོགས་མི་སྤྱོད་ལས་འདས་པའི་བྱ་སྤྱོད་སྡུག་རིགས་ངན་ཚད་སྤེལ་བའི་གནས་ཚུལ་མང་པོ་ཞིག་འདིར་གསལ་བཤད་མ་བྱས་ཀྱང་འཛམ་གླིང་གང་ས་དང་རྒྱལ་ཁབ་ཕྱི་ནང་ཕལ་པོ་ཆེས་བལྟས་ན་མིག་གིས་མཐོང་བ་དང༌། ཉན་ན་རྣ་བས་གོ་ངེས་རེད། དྲང་བདེན་པ་དགའ་བའི་རྒྱལ་ཁབ་ཕྱི་ནང་གི་མཁས་པ་དང་ཁྲིམས་རྩོད་པ་དུ་མའི་དྲང་བདེན་གྱི་གནན་ཤུགས་འོག རྒྱ་གཞུང་ཁྲིམས་ཁང་གིས་ཁོང་ཁྲིམས་གཅོད་བྱེད་རྒྱུ་ཕྱིར་འགྱངས་བྱས་ཡོད་པ་རེད། དེའི་ཐོག་རྒྱའི་དཔྱོད་བརྗོད་པ་ཞིག་གིས་འདི་ལྟར་བྲིས་པ་རེད། མཐར་མཇུག་གི་སྐར་མ་གཅིག་གི་ནང་རྒྱ་ནག་གི་ཁྲིམས་ཁང་ཞིག་ནས༌། ཁྲིམས་ཐག་ལོ་བཅོ་ལྔ་གཅོད་རྒྱུའི་ཉེན་ཁ་ཡོད་པ་དང༌། དེ་བཞིན་ཁྲིམས་འགལ་གྱིས་མེ་མདའ་ཉར་བ་དང་གོ་མིང་ལ་བརྟེན་ནས་ས་ཞིང་བཙན་བཟུང་སོགས་ཀྱི་ཉེས་མིང་བཙུགས་པའི་བོད་ཀྱི་བླ་མ་ལ་ཁྲིམས་ཐག་གཅོད་རྒྱུ་ཕྱིར་འགྱངས་བཏང་ཡོད་པ་རེད། ཅང་ཐན་ཡོང༌། ཕུར་བུ་ཆེ་རིང་རིན་པོ་ཆེའི་ཁྲིམས་རྩོད་པ་གཉིས་ཡོད་པའི་ནང་གི་གཅིག་ཡིན་པ་དང༌། ཁོང་སྡོད་གནས་ནས་ཕེབས་ཐོན་གནང་སྟེ་སང་ཉིན་ས་ཐག་རིང་པོ་དར་རྩེ་མདོ་ནས་ཁྲིམས་ཐག་གཅོད་ཀྱི་ཡོད་པའི་ཁྲིམས་ས་ཤིག་ལ་ཕེབས་རྒྱུ་གྲ་སྒྲིག་གིས་གནམ་ཐང་གི་ཕྱོགས་སུ་བསྐྱོད་པའི་ལམ་བར་དུ༌། ཁྲིམས་དཔོན་གཞོན་པ་ཤིག་ནས་ཁོང་ལ་ཐག་རིང་ཁ་པར་ཞིག་བཏང་ཡོད་པ་རེད། ཁྲིམས་རྩོད་པ་གཞན་པ་ལི་ཧྥང་ཕིང་ནས་གསུང་དོན་ལ། ཁོ་ཚོས་ང་ལ་ཁྲིམས་ཐག་གཅོད་རྒྱུའི་དུས་ཚེས་ཕྱིར་འགྱངས་བྱས་ཡོད་པ་དང༌། དུས་ཚེས་གསར་བ་ད་དུང་གཏན་འཁེལ་བྱས་མེད། དུས་ཚེས་གཏན་འཁེལ་བྱུང་རྗེས་ལན་སྤྲད་ཀྱི་ཡིན་ཅེས་བརྡ་བཏང་སོང༌། ཁྲིམས་ལུགས་ཆེད་མཁས་ནས་གསུང་དོན་དུ། བྱེད་སྟངས་འདི་རྒྱ་གཞུང་གི་ཁྲིམས་ཁང་ལ་མཚོན་ན་ཧ་ཅང་མཐོང་དཀོན་པོ་ཡིན་པ་དང༌། དེས་ཁྲིམས་རྩོད་པར་ནུས་ལྡན་གྱི་དག་འབུད་ཚིག་ཐོ་ཡོད་པ་དང༌། དེ་བཞིན་གྱོད་གཞི་འདིར་རྒྱལ་སྤྱིའི་གསར་འགྱུར་རྒྱུད་ལམ་ཁག་ནས་དོ་སྣང་བྱེད་ཀྱི་ཡོད་པར་བརྟེན། ཁྲིམས་ཁང་གི་དཔོན་རིགས་དབར་ལ་ཁྲིམས་གཅོད་ལོ་ཚད་ལ་བསམ་ཡུལ་ལས་འདས་པའི་རྩོད་པ་བྱུང་བ་ཡིན་རྒྱུ་རེད་ཅེས་འགྲེལ་བརྗོད་གནང་ཡོད་འདུག གྱོད་གཞི་འདིའི་ཞུ་སྦྱོར་ཕྱི་མ་ནི་དགུང་ལོ་༥༢ཕེབས་པའི་སྤྲུལ་སྐུ་ཕུར་བུ་རིན་པོ་ཆེ་ཡིན་པ་དང༌། སྤྱི་ཟླ་༤ཚེས་༢༡ཉིན་ཁྲིམས་ཐག་གཅོད་རྒྱུ་ཡིན་འདུག། ན་ནིང་གི་བོད་ཡོངས་རྫོགས་ཀྱི་ཞི་རྒོལ་ཆེན་མོའི་དོན་རྐྱེན་གྱིས་དབང་གིས་བཙོན་དུ་བཅུག་པ་དང༌། རིན་པོ་ཆེ་ཁོང་གིས་རྒྱ་སྐད་མཁྱེན་གྱི་ཡོད་སྟབས། རང་ངོས་ནས་ཁྲིམས་རྩོད་པ་བཙལ་བ་རེད། ཁོང་ཡང་བོད་ཡོངས་ཀྱི་ནང་གི་རང་ངོས་ནས་ཁྲིམས་རྩོད་པ་བཙལ་མཁན་ཐོག་མ་དེ་ཡིན་པ་རེད། གྲྭ་བ་འདི་མི་རྣམས་ཀྱིས་བརྩི་བཀུར་བྱེད་པའི་ནང་ཆོས་ཀྱི་སློབ་དཔོན་ཞིག་ཡིན་པ་དང༌། སྤང་རི་སྣ་རིན་པོ་ཆེ་སྐུ་ཕྲེང་ལྔ་བ་ཡིན་ལ། ན་ནིང་ཁོང་གིས་བཏབ་པའི་བཙུན་དགོན་གཉིས་ཀྱི་བཙུན་མ་རྣམས་ཞི་རྒོལ་ནང་ཞུགས་རྗེས་ཀྱི་སྤྱི་ཟླ་༥ཚེས་༡༨ཉིན་ཁོང་འཛིན་བཟུང་བྱས་པ་རེད། སྤྲུལ་སྐུ་དེས་ཆོས་ལུགས་སྒྲིག་འཛུགས་ཁ་ཤས་ཤིག་འཛིན་སྐྱོང་བྱེད་ཀྱི་ཡོད་པ་མ་ཟད། ད་དུང་རྒན་གསོ་ཁང་ཡང་གསར་འཛུགས་བྱས་ཡོད་པ་རེད། ཉེན་རྟོགས་པས་སྤྲུལ་སྐུ་དེའི་བཞུགས་ཤག་སྔོག་བཤེར་བྱེད་སྐབས། འདྲ་བཟོས་མེ་མདའ་ཆུང་བ་གཅིག་དང་མདེའུ་བརྒྱ་ལྷག་མཐོང་སྟེ། མེ་མདའ་དེས་མིའི་ཚེ་སྲོག་ལ་གནོད་འཚེ་ཆེན་པོ་བཟོ་སྲིད་ཀྱི་རེད་བརྗོད་ཡོད། ཕུར་བུ་རིན་པོ་ཆེ་ནས་མེ་མདའ་ཉར་བ་ཁས་ལེན་བྱས་མེད་པ་དང༌། ནག་ཉེས་ཁས་ལེན་གྱི་ཡིག་ཆའི་ཐོག་མཚན་རྟགས་བཀོད་པ་དེའང་ཉེན་རྟོགས་པས་འཇིགས་སྐུལ་འོག་བཀོད་པ་ཡིན་ཞེས་གསུང་གི་ཡོད་པ་རེད། སྐུ་ཞབས་ཅང་ནས་དབྱིན་ལན་གྱི་ཐའེ་ཝུ་ཧྲི་ཚགས་པར་ཁང་ལ་བརྗོད་དོན། མི་རྣམས་ཀྱིས་བརྩི་བཀུར་བྱེད་ས་ཡིན་པའི་གྲྭ་བ་འདིའི་བཞུགས་ཤག་ནི་མི་ཚོགས་འདུ་ས་ལྟ་བུ་ཡིན་ལ། ཉི་མ་རེ་ལ་མི་མང་པོ་མཇལ་ཁ་བཅར་གྱི་ཡོད་པ་རེད། མེ་མདའ་འདི་མི་ཞིག་གིས་དོན་དག་མ་བྱུང་སྔོན་བཞག་པ་ཞིག་ཡིན་སྲིད་པ་དང༌། ཁོང་གིས་སྐུ་ཟླ་ནས་དེ་སྔོན་ནང་གཙང་མ་བཟོ་སྐབས་མེ་མདའ་འདི་འདྲ་ཞིག་རྩ་བ་ནས་མཐོང་མྱོང་མེད་ཅེས་བཤད་ཡོད་འདུག ཡང་སྐུ་ཞབས་ཅང་ནས། ཁྲིམས་ཁང་གིས་ཁྲིམས་འགལ་ཐོག་མེ་མདའ་ཉར་བའི་ཉེས་བཙུགས་དེ་བརྟག་དཔྱད་བྱས་མེད་ཅེས་དང༌། ཡང་ཁྲིམས་འགལ་ཐོག་ས་ཞིང་བཙན་བཟུང་བྱས་པ་འདི་དོན་དངོས་སུ་གྲྭ་བ་རང་ཉིད་ཀྱིས་མི་དམངས་ཤོག་སྒོར་ཁྲི་བདུན་སྤྲད་དེ་ཉོས་པ་ཞིག་ཡིན་པ་དང༌། ས་ཞིང་དེའི་ཐོག་རྒན་གསོ་ཁང་བརྒྱབ་པ་རེད། གལ་སྲིད་གྲྭ་བ་དེ་ལ་ཁྲིམས་ཆད་ནན་པོ་བཅད་པ་ཡིན་ན། ཁོང་གི་ཕ་ཡུལ་དང་ཁོང་ལ་རྒྱབ་སྐྱོར་བྱེད་མཁན་ཚོས་ངོ་རྒོལ་གསར་བ་ཞིག་སློང་སྲིད་པ་དང༌། བོད་ནང་དུ་ཁོང་ལ་སློབ་མ་སྟོང་ཕྲག་ཁ་ཤས་ཡོད་པ་མ་ཟད། རྒྱ་ནག་གི་ས་ཁུལ་གཞན་པའི་ནང་དུའང་ཁོང་ལ་དད་མོས་བྱེད་མཁན་ཡང་མང་པོ་ཡོད་པ་རེད། སྐུ་ཞབས་ཅང་ནས། གལ་སྲིད་ཁོང་ལ་ཁྲིམས་ཆད་ནན་པོ་བཅད་ན་མི་དམངས་ཀྱིས་ངོ་རྒོལ་བྱེད་ཀྱི་རེད་ཅེས་པའི་སྐད་ཆ་ངས་བཤད་ཐུབ་ཀྱི་མེད། འོན་ཀྱང་བྱེད་སྟངས་དེས་ས་གནས་ཀྱི་མི་རིགས་མཐུན་སྒྲིལ་ལ་ཕན་ཐོགས་ཀྱི་མ་རེད། རྒྱུ་མཚན་ནི་མི་དམངས་ཁྲོད་ཁོང་གི་མཚན་མཐོང་ཆེན་པོ་ཡོད་པ་རེད། གྲྭ་བ་འདི་ནི་ཆུང་དུས་ཟླ་བ་བདུན་གྱི་སྐབས་སུ་ངོས་འཛིན་བྱས་པ་ཞིག་དང༌། བདུན་ཕྲག་སྔོན་མའི་རེས་གཟའ་མིག་དམར་ཉིན་གྱི་ཉིན་གཅིག་རིང་གི་འདྲི་གཅོད་མ་བྱས་སྔོན་དུ། ཁོང་གི་ཁྲིམས་རྩོད་པ་གཉིས་ཁོང་དང་ཐུག་འཕྲད་བྱས་ཡོད་པ་དང༌། ཁོང་གི་སྐུ་གཟུགས་བདེ་པོ་ཡོད་པ་བརྗོད། སྐུ་ཞབས་ཅང་ནས། གྱོད་གཞི་འདི་དྲང་སྙོམས་ཀྱིས་ཁྲིམས་གཅོད་བྱེད་རྒྱུར་དོགས་པ་ཡོད། ཡིན་ནའང་གཞན་གྱི་འདྲ་མཚུངས་ཀྱི་གྱོད་གཞི་དང་བསྡུར་ཚེ། གྱོད་གཞི་འདི་ཐག་གཅོད་བྱེད་སྟངས་ཅུང་ཙམ་ཡག་པོ་བྱུང་ཡོད་པ་རེད། ཉུང་མཐའ་ང་དང་ཕུར་བུ་ཚེ་རིང་རིང་རིན་པོ་ཆེ་དང་ཐུག་འཕྲལ་བྱེད་ཐུབ་ཀྱི་ཡོད་པ་མ་ཟད། སྐད་ཆ་ཡང་བཤད་ཆོག་གི་ཡོད། ཕུར་བུ་རིན་པོ་ཆེ་ནས། ཁོང་ལ་ཁྲིམས་ཆད་ནན་པོ་གཅོད་པར་ཐུགས་ཁུར་གནང་གི་ཡོད། བར་ལམ་བོད་རིགས་ཁ་ཤས་ལ་ན་ནིང་སྤྱི་ཟླ་༣ཚེས་༡༤ཉིན་གྱི་ངོ་རྒོལ་སྐབས་སུ་མེ་བརྒྱབ་པའི་ཉེས་མིང་ཐོག་སྲོག་ཁྲིམས་བཅད་ཡོད་པ་རེད། རྒྱ་ནག་གི་དཔོན་རིགས་ཀྱིས་བཤད་དོན་དུ༌། ཁོང་ཁྲོ་ཆེན་པོ་ལངས་པའི་བོད་རིགས་ཚོ་ཁྲོམ་དུ་རྒྱུགས་ཏེ་ཚོང་ཁང་དང་གཞུང་ལས་ཁང་སོགས་མེ་བརྒྱབ་ནས། ཏཱ་ལའི་བླ་མ་ཕྱིར་བོད་ལ་ལོག་དགོས་ཤེས་སྐད་འབོད་བྱེད་པའི་སྐབས་སུ། མི་༢༢འདས་གྲོངས་ཕྱིན་ཡོད་པ་དང༌། མང་ཆེ་ཤོས་མེས་བསྲེག་ནས་ཤི་བ་རེད་ཅེས་བཤད་ཀྱི་ཡོད་པ་རེད།